VSA-reddingspoging in Jemen: Al-Kaïda neem wraakArgieffoto ŉ Filiaal van Al-Kaïda het glo verantwoordelikheid aanvaar vir ŉ missielaanval op ŉ Amerikaanse lugmagbasis in Jemen Donderdagoggend. Die filiaal het op sy amptelike Twitter-profiel gesê die Al-Annad-lugmagbasis, in die suide van die land, is met ses missiele aangeval. Die aanval is uit weerwraak vir ŉ Amerikaanse aanval op die groep se skuilplek oor die naweek, waarin tien ekstremiste dood is. Die aanval deur die VSA-regering was ŉ mislukte reddingspoging om ŉ Amerikaanse gyselaar, Luke Somers, te bevry. Beide Somers en die Suid-Afrikaner Pierre Korkie, wat saam met Somers gyselaar gehou is, is tydens die aanval dood. Lees meer hier. Die wraakaanval is nog nie amptelik bevestig nie. Dit is ook nie bekend of enigiemand in die ontploffing beseer is nie. Ooggetuies het egter gesien hoe beseerdes na hospitale geneem word.